รัฐบาลไทย-ข่าวทำเนียบรัฐบาล-ผู้อำนวยการมูลนิธิความยุติธรรมเชิงสิ่งแวดล้อมหารือ พลเอก ประวิตรฯ รองนายกรัฐมนตรี เน้นย้ำความร่วมมือการประมงไทยให้มีความโปร่งใส ยั่งยืน และครอบคลุมในทุกมิติ
วันพุธที่ 18 พฤษภาคม 2565
ผู้อํานวยการมูลนิธิความยุติธรรมเชิงสิ่งแวดล้อมหารือ พลเอก ประวิตรฯ รองนายกรัฐมนตรี เน้นย้ําความร่วมมือการประมงไทยให้มีความโปร่งใส ยั่งยืน และครอบคลุมในทุกมิติ
ผู้อํานวยการมูลนิธิความยุติธรรมเชิงสิ่งแวดล้อมหารือ พลเอก ประวิตรฯ รองนายกรัฐมนตรี เน้นย้ําความร่วมมือการประมงไทยให้มีความโปร่งใส ยั่งยืน และครอบคลุมในทุกมิติ
วันนี้ (18 พ.ค. 2565) เวลา 9.30 น. ณ ห้องรับรอง 1 ตึกบัญชาการ 1 ทําเนียบรัฐบาล นายสตีฟ เทรนท์ (Mr. Steve Trent) ผู้อํานวยการมูลนิธิความยุติธรรมเชิงสิ่งแวดล้อม (Environment Justice Foundation: EJF) เข้าเยี่ยมคารวะ พลเอก ประวิตร วงษ์สุวรรณ รองนายกรัฐมนตรี ในโอกาสเดินทางเยือนประเทศไทย โดยมีนายสุชาติ ชมกลิ่น รัฐมนตรีว่าการกระทรวงแรงงาน และนายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เข้าร่วมการหารือด้วย สรุปสาระสําคัญดังนี้
รองนายกรัฐมนตรียินดีที่ได้พบกับผู้อํานวยการมูลนิธิความยุติธรรมเชิงสิ่งแวดล้อมอีกครั้ง หลังจากได้พบกันเมื่อปี 2562 ซึ่งได้หารือกันในหลายประเด็น โดยเฉพาะความสําเร็จของไทยในการแก้ไขปัญหาการประมงผิดกฎหมาย ขาดการรายงาน และไร้การควบคุม (Illegal, Unreported and Unregulated Fishing: IUU) ทั้งนี้ ขอบคุณ EJF ที่ได้ทํางานร่วมกับรัฐบาลอย่างใกล้ชิด โดยรัฐบาลไทยมุ่งมั่นการดําเนินการเพื่อปฏิรูปการประมงไทยให้มีความโปร่งใส ยั่งยืน และครอบคลุมในทุกมิติ
ผู้อํานวยการมูลนิธิความยุติธรรมเชิงสิ่งแวดล้อมยินดีที่ได้พบรองนายกรัฐมนตรี และหารือกับคณะผู้แทนจากฝ่ายรัฐบาลไทยในวันนี้ พร้อมหารือเกี่ยวกับการพัฒนาที่ยั่งยืนในอุตสาหกรรมการประมงไทย โดย EJF ได้ติดตามการทํางานของรัฐบาลมาอย่างต่อเนื่อง และชื่นชมการเป็นผู้นําของรองนายกรัฐมนตรีที่ทุ่มเทแก้ไขปัญหาการประมงผิดกฎหมายและปัญหาด้านแรงงานจนมีความก้าวหน้า ทั้งนี้ EJF ในฐานะพันธมิตรของรัฐบาลไทยเชื่อมั่นว่า รัฐบาลจะประสบความสําเร็จการแก้ไขปัญหาการประมงผิดกฎหมายได้ในที่สุด และหวังว่าในอนาคตความสําเร็จเหล่านี้จะช่วยพิสูจน์ยืนยันถึงความพยายามต่างๆ ที่รัฐบาลได้ดําเนินการมาโดยตลอด
รองนายกรัฐมนตรีและผู้อํานวยการมูลนิธิความยุติธรรมเชิงสิ่งแวดล้อมได้หารือถึงการพัฒนาการประมงไทย ซึ่งรองนายกรัฐมนตรีย้ําว่า ไทยยังคงให้ความสําคัญเป็นอย่างยิ่งในการต่อต้านการประมงผิดกฎหมาย โดยได้ออกมาตรการ 4 แนวทาง ได้แก่ 1) การดําเนินการตามนโยบาย ในการพัฒนาการประมงของไทยให้ปลอดสัตว์น้ําและสินค้าสัตว์น้ําที่มาจากการทําประมง IUU (IUU-Free Thailand) อย่างมีประสิทธิภาพ 2) การสร้างความเข้มแข็งในความร่วมมือ การติดต่อสื่อสาร และแลกเปลี่ยนข้อมูล 3) การพัฒนามาตรฐานการควบคุมการนําเข้าสัตว์น้ําและสินค้าสัตว์น้ํา และ 4) การปรับปรุงระบบการตรวจสอบย้อนกลับของไทย นอกจากนี้ กรมประมงยังได้จัดทําโปสเตอร์และแผ่นพับประชาสัมพันธ์แนวปฏิบัติเพื่อป้องกันการเกิดอุบัติเหตุ และแนวปฏิบัติกรณีลูกเรือเกิดอุบัติเหตุ โดยได้จัดทําทั้งภาษาไทยและอังกฤษ พร้อมขอรับการสนับสนุนจาก EJF ในการจัดแปลแนวปฏิบัติดังกล่าวเป็นภาษากัมพูชา และเมียนมา ซึ่งผู้อํานวยการ EJF หวังว่าไทยจะร่วมมือกับ EJF อย่างต่อเนื่อง พร้อมยินดีสนับสนุนการแปลแนวปฏิบัติฯ เป็นภาษากัมพูชาและเมียนมา
รองนายกรัฐมนตรียืนยันแก้ไขปัญหาการทําประมง IUU ของไทยสอดคล้องกับหลักการเพื่อความโปร่งใสในอุตสาหกรรมประมงและอาหารทะเลทั่วโลกของมูลนิธิฯ และยืนยันความร่วมมือกับประเทศในอาเซียนในการต่อต้านการทําประมง IUU ผ่านศูนย์เครือข่ายอาเซียน โดยได้พัฒนาระบบการแลกเปลี่ยนข้อมูลด้านการประมงออนไลน์ ซึ่งได้นําเสนอให้ประเทศสมาชิกอาเซียนรับทราบ และภายใต้กรอบความร่วมมือของเอเปค ไทยได้มีการจัดทํา Roadmap ในการต่อต้านการทําประมง IUU โดยได้ร่วมกับสหรัฐฯ และมาเลเซีย จัดทําโครงการจัดการเครื่องมือประมงที่ถูกละทิ้งหรือสูญหาย เพื่อส่งเสริมการทําประมงที่ถูกกฎหมายและยั่งยืน ผู้อํานวยการ EJF ยินดีที่ทราบว่า รัฐบาลไทยมีความคืบหน้าอย่างมากในด้านการใช้กลไกที่โปร่งใส เชื่อว่าการนําหลักปฏิบัติด้านความโปร่งใสของ EJF มาปรับใช้จะช่วยสร้างภาคการประมงไทยให้ยั่งยืนได้ รวมทั้งเชื่อมั่นว่า ไทยจะใช้เวทีเอเปคที่ไทยเป็นเจ้าภาพให้นานาชาติได้รับทราบถึงความสําเร็จที่ไทยได้ดําเนินการมาอย่างต่อเนื่อง